
R A P O R T

asupra propunerii legislative privind modificarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei

În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind modificarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimisă cu adresa nr.P.L.X-189 din 14 aprilie 2004, înregistrată sub nr.31/354 din 15  aprilie  2004.

Potrivit prevederilor art.75 din Constituţie şi ale art. 86 alin. 3, pct.1 din Regulamentul Camerei Deputaţilor, Camera Deputaţilor este Cameră decizională în cazul acestei propuneri legislative. 

Propunerea legislativă are ca obiect modificarea unor prevederi din Legea nr.161/2003 prin care se interzice funcţionarilor publici apartenenţa la partidele politice.

Potrivit prevederilor art. 60 din Regulamentul Camerei Deputaţilor, comisia a dezbătut propunerea legislativă în sedinţa din 4.05.2004.
La dezbateri nu a participat  iniţiatorul, deşi a fost anunţat despre ordinea de zi.  

După dezbateri cu caracter general, membrii comisiei au examinat textul propunerii legislative, expunerea de motive, avizul favorabil al  Consiliului Legislativ nr. 1648 din 27.11.2003 şi punctul de vedere al Guvernului trimis cu adresa nr. 149 din 3.03 2004, cu observaţii şi propuneri şi cu precizarea că nu susţine adoptarea propunerii legislative.

Cu prilejul examinării, membrii comisiei au constatat că propunerea legislativă are în vedere modificarea aliniatului (2) al art. 98 din Secţiunea a 5-a Incompatibilităţi privind funcţionarii publici din CAPITOLUL III Incompatiblităţi de la Titlul IV conflictul de interese în sensul  înlocuirii sintagmei  “…să fie membri ai organelor de conducere ale partidelor politice, cu “…să deţină funcţii de conducere în organismele de conducere ale partidelor politice….” Această interdicţie nu poate viza funcţionarii publici care sunt membri de partid şi care participă la adunarea generală sau la activitatea organelor colegiale de conducere, dar cu condiţia de a nu avea funcţii de conducere în organele executive ale unui partid politic. Prin urmare, incompatibilitatea funcţionarilor publici apare în momentul deţinerii unei funcţii din structurile de conducere executive ale unui partid politic de natura funcţiilor de preşedinte, preşedinte executiv, secretar general sau alte funcţii similare acestora.

În urma examinării, membrii comisiei au hotărât, cu majoritate de voturi, respingerea propunerii legislative.


Din numărul total de 24 de membri ai comisiei, au fost prezenţi la dezbateri  21  de deputaţi.


În raport de obiectul şi conţinutul său, proiectul de lege face parte din categoria legilor organice. 

